b'\n_START_ARTICLE_\nHoppbakkene i Nizjnij Novgorod\n_START_SECTION_\nHistorie\n_START_PARAGRAPH_\nDen f\xc3\xb8rste hoppbakken i Nizjnij Novgorod var en 15-metersbakke som ble bygd f\xc3\xb8r 2. verdenskrig. En K30-bakke ble bygd i 1947; den ble utvidet til K40 i 1950. Da et nytt skihoppanlegg med K80- og K50-bakke ble \xc3\xa5pnet i 1958, var den st\xc3\xb8rste bakken Sovjetunionens st\xc3\xb8rste hoppbakke. Storbakken med K110 ble bygd i 1973._NEWLINE_Etter Sovjetunionens sammenbrudd ble hoppbakkene i Nizjnij Novgorod, i likhet med de fleste andre hoppbakkene i Russland, st\xc3\xa5ende uten n\xc3\xb8dvendig vedlikehold eller oppgraderinger. I 2005 ble K48-bakken modernisert, og \xc3\xa5ret etter planla myndighetene i Nizjnij Novgorod oblast at storbakken skulle ombygges innen h\xc3\xb8sten 2007. Men \xc3\xb8konomiske problemer gjorde at ombyggingen av storbakken ikke kunne gjennomf\xc3\xb8res, og bakken ble i stedet stengt i 2008 p\xc3\xa5 grunn av sikkerhetsmangler. Senere er t\xc3\xa5rnet i storbakken blitt revet, mens de mindre bakkene har f\xc3\xa5tt nye plastmatter._NEWLINE_En arkitektkonkurranse om \xc3\xa5 formgi et nytt skihoppanlegg i 2008/09 ble vunnet av det \xc3\xb8sterrikske firmaet Malojer. Manglende \xc3\xb8konomi gjorde at prosjektet igjen ble lagt p\xc3\xa5 is, men i 2011 ga myndighetene i Nizjnij Novgorod oblast klarsignal til at prosjektet kunne settes i gang. Det nye skianlegget skal st\xc3\xa5 ferdig i 2014, og vil da best\xc3\xa5 av hoppbakker med st\xc3\xb8rrelse K125, K95 og K60, og romme 15 000 tilskuere. Det skal ogs\xc3\xa5 bygges 5 kilometer langrennsl\xc3\xb8yper og nye lokaler for hopp- og kombinertskolen SDJUSJOR.'